ויה טראיאנה

ויה טראיאנה (בלטינית: Via Traiana) הייתה דרך רומית עתיקה בדרום איטליה, שחיברה בין בנוונטום (בנוונטו במחוז קמפניה) לברונדיסיום (ברינדיזי, מחוז פוליה). הדרך נבנתה בימי הקיסר טראיאנוס בשנים 108–110 לספירה כחלופה לנתיב ויה אפיה הוותיק ונודעה גם בשם "ויה אפיה טראיאנה".

הנתיב ותולדותיו
נתיב ויה טראיאנה עבר בקאנוסיום  ובבוטונטום  הסמוכה לבארי, ולא דרך טאראנטום ואוריה כמו בנתיב ויה אפיה לברינדיזי. סעיף של הדרך יצא מזרחה מביטונטום, פנה לנמל בארי, משם המשיך דרומה לאורך החוף האדריאטי עד לנמל גנטיה  והצטרף לנתיב העיקרי.

בחירת הנתיב מוסברת בשאיפה לקצר את הדרך מרומא לברינדיזי בהשוואה לנתיב ויה אפיה הוותיק שמימי הרפובליקה. מדידות הראו שקטעי הדרך מבנוונטו לברינדיזי בשני הנתיבים היו שווים בקירוב, אבל היו הבדלים בפני השטח שהקלו על המסע בדרך החדשה. 

שרידי ויה טראיאנה ניכרים באתרים שונים, בעיקר בגשרים הרבים לאורכה. חלקים של הדרך נסללו בנתיבים מקומיים קודמים, בהם ויה מינוקיה (Via Minucia)  מימי הרפובליקה.

בניית ויה טראיאנה הונצחה בקשת טראיאנוס בעיר בנוונטום, שהוקמה בשנים 114–117 בתכנון האדריכל אפולודורוס מדמשק. טקס חנוכת הדרך מתואר באחד משני התבליטים הגדולים בדופני המעבר המקומר. בניית הדרך הונצחה גם על גבי מטבעות בעריכים שונים שהופצו ברחבי האימפריה.

המשכה של ויה טראיאנה מברינדיזי דרומה לאוטרנטו , במזרח חצי האי סלנטו, כונה בשם Via Traiana Calabra .

גלריה

קישורים חיצוניים

 Trajan's Adriatic route to Brindisi: Via Appia Traiana 
 Thomas Ashby, Robert Gardner, " The Via Traiana", Papers of the British School at Rome, vol. 8, no. 5, 1916, pp. 104–171
 Edward Togo Salmon, T. W. Potter, "Via  Traiana", The Oxford Classical Dictionary, 2003

הערות שוליים

דרכים ברומא העתיקה
איטליה: העת העתיקה